Taip gyveno mūsų senoliai

Erdviose muziejaus patalpose įrengtas XX a. pradžios kaimo trobos interjeras. Čia lankytojų laukia pažintis su senaisiais amatais, amatininkų įrankiais ir dirbiniais, kaimo išradėjų pagamintais prietaisais ūkio darbams ir buičiai, buities rakandais. Edukacijos dalyviai sužinos praeityje naudotų įrankių ir daiktų paskirtį, įrenginių veikimo principus, kokia buvo kaimo žmonių buitis, darbai ir kasdienybė, patys galės kočioti skalbinius, naščiais nešti krepšius su bulvėmis, piestoje grūsti grūdus ar sėmenis, plėšyti plunksnas. Kiekvienas dalyvis nusikaldins Kriaunų miestelio jubiliejinę monetą.

Programa pritaikyta įvairaus amžiaus lankytojams, 1-4 klasių mokiniai papildomai susipažins su vaikams skirtais baldais (lopšiais, vygėmis, lovelėmis), stovynėmis, račiukais, snieglente, mediniais žaislais. 5-8 klasių mokiniai susipažins su tradiciniais amatininkais, 9-12 klasių mokiniai detaliau susipažins su kaimo išradėjų išradimais, jų veikimo principais. Programa pritaikyta turintiems spec. poreikių.